रामपुर के नवाब ने अपने वफ़ादार मिर्ज़ा तुराब अली और उनके साथियों का पता लगाने के लिए सीदियों को भेजा. सीदी पूरे रास्ते झंडे लगाते, गिल्लियां गाड़ते, हर चीज़ की बारीक़ पड़ताल करते चलते रहे. फ़ारूक़ी लिखते हैं, “वे एक बड़े चौकोर मैदान में पहुंचे जहां उन्होंने लकड़ी से लकीरें खींचकर बड़े-बड़े चौकोर खाने बनाए. इसके बाद उन्होंने एक-एक करके उन खानों को सूंघना और उनकी मिट्टी को कुरेदना शुरू किया. वे किसी खोजी कुत्ते से भी ज़्यादा एकाग्रता से अपना काम कर रहे थे.”उन्होंने एक जगह पहुंचकर आवाज़ लगाई, “जमादार जी, वो मारा, यहां खुदाई करवाओ.” जब वहां खोदा गया तो मिर्ज़ा तुराब अली सहित नवाब के सभी कारिंदों की लाशें मिल गईं.सीदी आज भी गुजरात के कुछ इलाकों में बसे हुए हैं लेकिन ठगों का सफ़ाया हो चुका है.ठग आमिर अली के बारे में बताने लायक एक फ़िल्मी सी लगने वाली बात ये है कि उसे उस ठग ने बहुत प्यार से अपने बेटे की तरह पाला था, जिसने उसके बाप को एक वारदात के दौरान मार डाला था.आमिर को गोद लेने वाले ठग बाप से ठगी की दीक्षा मिली थी, इसी कारण ठगी को वो एक नेक काम समझता था.